Il-Ħamis, 11 ta' Ottubru, il-pjattaforma ta' diversi partijiet ikkonċernati ta' livell għoli tal-Kummissjoni dwar l-Għanijiet ta' Żvilupp Sostenibbli tan-NU (Sustainable Development Goals, SDGs) iltaqgħet għat-tieni darba. Il-membru tal-Pjattaforma adottaw kontribut konġunt għad-Dokument ta' Riflessjoni tal-Kummissjoni “Lejn Ewropa Sostenibbli sal-2030”, li se jkun ippreżentat dalwaqt bħala parti minn dibattitu dwar il-Ġejjieni tal-Ewropa mniedi mill-President Juncker. Il-kontribut tal-Pjattaforma se jgħin lill-Kummissjoni fil-preparazzjoni li għaddejja tad-Dokument ta' Riflessjoni u l-ħidma tagħha fil-ġejjieni f'dan il-qasam. L-Ewwel Viċi President tal-Kummissjoni Frans Timmermans, li jippresjedi l-Pjattaforma, qal: “Huwa inkoraġġanti ferm li naraw grupp tant wiesa' ta' partijiet interessati jinagħqdu flimkien u jaqblu dwar it-triq ‘il quddiem fl-implimentazzjoni tal-SDGs – minn Birdlife Europe sa BusinessEurope rnexxielna nwasslu ‘l kulħadd fi qbil wieħed. Dan huwa miraklu żgħir, u huwa aħbar tajba għan-nies u għall-pjaneta.” Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, żied: “Din hija l-Ewropa fl-aħjar tagħha: tibni l-kunsens bejn diversi partijiet interessati, fuq l-iktar kwistjoni importanti għall-ġejjieni tagħna: is-sostenibbiltà. Jien grat għal dan il-kontribut kruċjali, li minnu rridu nitgħallmu lkoll.” Il-Pjattaforma tissuġġerixxi, fost affarijiet oħrajn, li l-UE tiżviluppa strateġija ġenerali għal Ewropa Sostenibbli 2030 biex tiggwida l-politiki u l-programmi kollha tal-UE. Il-membri tal-Pjattaformi jissuġġerixxu li l-koerenza tal-politika għall-iżvilupp tissaħħaħ, pereżempju billi jiġu allinjati l-proċess tas-Semestru Ewropew, il-finanzi pubbliċi u r-regolamenti finanzjarji tal-UE, u l-pjanijiet fit-tul ta' dekarbonizzazzjoni tal-UE mal-SDGs. Jipproponu wkoll ideat f'oqsma ta' politika meqjusa vitali għall-kisba tal-SDGs bħall-inklużjoni soċjali, il-konsum u l-produzzjoni sostenibbli, il-klima u l-enerġija, l-ikel, il-biedja u l-użu tal-art, u l-koeżjoni. Fil-laqgħa tal-bieraħ il-membri tal-Pjattaforma laqgħu delegazzjoni ta' xjenzati indipendenti li ppreżentat is-sejbiet inizjali ta' Rapport dwar l-Iżvilupp Sostenibbli Dinji tan-NU. Finalment, il-membri tal-Pjattaforma ddiskutew pjanijiet għall-ħidma futura tagħhom, u ġew aġġornati dwar il-Premju Ewropew ta' Sostenibbiltà 2019. Kuntest Il-Komunikazzjoni “Il-Passi li Jmiss għal Ġejjieni Ewropew Sostenibbli”, adottata mill-Kummissjoni fit-22 ta' Novembru 2016, ħabbret it-tnedija ta' pjattaforma ta' diversi partijiet ikkonċernati, ippreseduta mill-Ewwel Viċi President Timmermans, biex ikollha rwol fis-segwitu u fl-iskambju tal-aħjar prattiki dwar tal-Għanijiet tal-Iżvilupp Sostenibbli. Il-Pjattaforma tlaqqa' flimkien grupp diversifikat ta' rappreżentanti ta' livell għoli bi sfondi differenti u oqsma ta' għarfien. Esperti akkademiċi, organizzazzjonijiet mhux governattivi, negozji, soċjetà ċivili, il-Kumitat Ekonomiku u Soċjali Ewropew u l-Kumitat Ewropew tar-Reġjuni jagħtu parir lill-Kummissjoni fuq il-kisba tal-SDGs fil-livell tal-UE, u jiskambjaw l-aħjar prattiki fil-livell lokali, reġjonali, nazzjonali u tal-UE. Is-17-il Għan ta' Żvilupp Sostenibbli u l-169 mira assoċjati magħhom huma dinjija fin-natura tagħhom, applikabbli b'mod universali u interkonnessi. Il-pajjiżi kollha, kemm dawk żviluppati kif ukoll dawk li qed jiżviluppaw, jaqsmu bejniethom ir-responsabbiltà li jiksbu l-Għanijiet tal-Iżvilupp. It-tweġiba tal-UE għall-Aġenda 2030 tinkludi żewġ linji ta' ħidma. L-ewwel linja ta' ħidma hija li l-Għanijiet tal-Iżvilupp Sostenibbli jiġu integrati fil-qafas tal-politika Ewropew u fil-prijoritajiet attwali tal-Kummissjoni. It-tieni linja tinkludi r-riflessjoni fuq il-viżjoni aktar fit-tul tagħna u l-enfasi tal-politiki settorjali wara l-2020. Għal aktar informazzjoni Il-Kontribut tal-Pjattaforma ta' diversi Partijiet Ikkonċernati dwar l-Għanijiet tal-Iżvilupp Sostenibbli Il-pjattaforma ta' diversi partijiet ikkonċernati dwar l-Għanijiet tal-Iżvilupp Sostenibbli L-Approċċ tal-UE għal Żvilupp Sostenibbli Il-Monitoraġġ tal-SDGs fl-Ewropa Il-Komunikazzjoni tal-Kummissjoni: Il-Passi li Jmiss għal Ġejjieni Ewropew sostenibbli Ittra ta' Intenzjoni dwar il-Programm ta' Ħidma tal-Kummissjoni għall-2018 Strateġija ġdida tal-bijoekonomija għal Ewropa sostenibbli